Rozhodnutie Rady
zo 17. novembra 2003
o uzavretí Dohovoru Rady Európy č. 180 o informáciách a právnej spolupráci v oblasti služieb informačnej spoločnosti v mene Európskeho spoločenstva
(2003/840/ES)
RADA EURÓPSKEJ ÚNIE
so zreteľom na Zmluvu o založení Európskeho spoločenstva, najmä na jej článok 133 v súvislosti s článkom 300 ods. 2 prvým pododsekom,
so zreteľom na návrh Komisie,
keďže:
(1) Dohovor Rady Európy č. 180 o informáciách a právnej spolupráci v oblasti služieb informačnej spoločnosti (ďalej len "dohovor") vytvára medzinárodný systém predbežných oznámení a administratívnej spolupráce, ktorá je osobitne zameraná na služby informačnej spoločnosti.
(2) Služby informačnej spoločnosti sú poskytované na diaľku elektronickými prostriedkami a na základe individuálnej požiadavky príjemcu služieb (v zmysle vymedzenia pojmu, ktorý je ustanovený v článku 2 dohovoru) sú to služby, ktoré sú poskytované bez potreby fyzického premiestňovania sa tak poskytovateľa služby, ako aj jej príjemcu. Z tohto dôvodu podliehajú spoločnej obchodnej politike a patria do výlučnej právomoci Európskeho spoločenstva na základe stanoviska 1/94 Súdneho dvora Európskych spoločenstiev, ktoré sa týka Svetovej obchodnej organizácie [1].
(3) Smernica 98/34/ES Európskeho parlamentu a Rady z 22. júna 1998 o postupe pri poskytovaní informácií v oblasti technických noriem a predpisov, ako aj pravidiel vzťahujúcich sa na služby informačnej spoločnosti [2], účinná od roku 1999, priniesla rozsiahle pozitívne skúsenosti v súvislosti so systémom predbežných oznámení a dialógu medzi správnymi orgánmi v oblasti on-line služieb.
(4) By sa mal urýchlene vytvoriť podobný medzinárodný systém v rámci Rady Európy, zapojiť sa do ktorého je v hlavnom záujme spoločenstva. Takýto systém by mal umožniť pravidelné informovanie o pravidelných iniciatívach, ktoré sa pripravujú v iných krajinách, a potom, ak je to vhodné, vyjadriť pripomienky k návrhom, ktoré môžu mať závažný právny a hospodársky dosah v kontexte on-line činností.
(5) By v praxi mala byť takáto účasť založená na operatívnom systéme vytvorenom v roku 1983 smernicou 83/189/EHS, neskôr zrušenou a nahradenou smernicou 98/34/ES, a malo by sa najmä vyhnúť akýmkoľvek dodatočným oznámeniam uvaleným na členské štáty, ktoré ich nadmieru zaťažujú na základe smernice 98/34/ES.
(6) By sa dohovor mal schváliť,
ROZHODLA TAKTO:
Článok 1
Týmto sa v mene Európskeho spoločenstva schvaľuje Dohovor Rady Európy č. 180 o informáciách a právnej spolupráci v oblasti služieb informačnej spoločnosti.
Text dohovoru sa pripája k tomuto rozhodnutiu [3].
Článok 2
Predseda Rady sa týmto oprávňuje určiť osobu/-y splnomocnenú/-é na podpísanie dohovoru tak, aby zaväzoval spoločenstvo.
Článok 3
Toto rozhodnutie sa uverejní v Úradnom vestníku Európskej únie.
V Bruseli 17. novembra 2003